**600.0230.08.07.15**

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ ՀԱՆՁՆԱԺՈՂՈՎ

ՈՐՈՇՈՒՄ

 8 հուլիսի 2015 թվականի №230Ա
քաղ. Երևան

«ՀԱՅԱՍՏԱՆԻ ԷԼԵԿՏՐԱԿԱՆ ՑԱՆՑԵՐ» ՓԱԿ ԲԱԺՆԵՏԻՐԱԿԱՆ ԸՆԿԵՐՈՒԹՅԱՆ ՆԿԱՏՄԱՄԲ ՏՈՒԳԱՆՔ ԿԻՐԱՌԵԼՈՒ ՄԱՍԻՆ

Հաշվի առնելով՝

1. որ 2015 թվականի մայիսի 27-ին քաղաքացի Հրաչյա Հովհաննիսյանը (այսուհետ՝ Դիմող) դիմել է Հայաստանի Հանրապետության հանրային ծառայությունները կարգավորող հանձնաժողով (այսուհետ՝ Հանձնաժողով)` հայտնելով, որ՝

ա. «Հայաստանի էլեկտրական ցանցեր» փակ բաժնետիրական ընկերության (այսուհետ՝ Ընկերություն) հետ 2013 թվականի հունիսի 10-ին կնքված նոր սպառողի կամ սպառողի վերակառուցվող սպառման համակարգն էլեկտրական ցանցին միացման №7556111 պայմանագրի (այսուհետ՝ Միացման պայմանագիր) համաձայն` Դիմողի սպառման համակարգն (այսուհետ՝ Սպառման համակարգ) էլեկտրական ցանցին միացման ժամկետ է սահմանվել 2013 թվականի հոկտեմբերի 25-ը,

բ. Ընկերությունը 2015 թվականի մայիսի 15-ի №12-ԵԲ-314 գրությամբ հայտնել է Դիմողին, որ գտնվում է ծանր ֆինանսատնտեսական վիճակում և առաջարկել է, սահմանված միացման վճարից բացի, վճարել նաև Սպառման համակարգն էլեկտրական ցանցին միացնելու փաստացի ծախսումների գումարը՝ 4 064 081 (չորս միլիոն վաթսունչորս հազար ութսունմեկ) ՀՀ դրամի չափով՝ նշված գումարը հետագա 5 տարիների ընթացքում սպառված էլեկտրաէներգիայի դիմաց վճարների հաշվին մարելու պայմանով.

1. որ Ընկերությունը 2015 թվականի մայիսի 22-ի №04-ԵԲ-338 գրությամբ հայտնել է, որ՝

 ա. Սպառման համակարգն էլեկտրական ցանցին միացման աշխատանքների իրականացման համար սույն թվականի մայիսի 6-ին ստացվել է Ձորաղբյուր համայնքի ղեկավար Ա. Մուքայելյանի գրությունը, ըստ որի՝ նախկինում գոյություն ունեցող վիճահարույց խնդիրները լուծվել են.

 բ. Ընկերությունը սույն թվականի մայիսի 15-ի №12ԵԲ-314 գրությամբ տեղեկացրել է Դիմողին, որ նոր սպառողների սպառման համակարգերի միացման աշխատանքները կարող են իրականացվել միայն ծախսերի ամբողջական կանխավճարի կատարման պարագայում.

 գ. Միացման պայմանագրի կատարման մասին վերջնական որոշում կկայացվի Դիմողից վերջնական պատասխան ստանալուց հետո.

1. Դիմողի գրությունը և այն, որ հիմք ընդունելով «Վարչարարության հիմունքների և վարչական վարույթի մասին» Հայաստանի Հանրապետության օրենքի 30-րդ հոդվածի 1-ին մասի «բ» կետը՝ 2015 թվականի հունիսի 1-ից Ընկերության նկատմամբ հարուցվել է վարչական վարույթ,
2. որ Ընկերությունը 2015 թվականի հունիսի 10-ի №04-ԵԲ-453 գրությամբ խնդրել է իր դիրքորոշումը ներկայացնելու համար սահմանված ժամկետը երկարաձգել 10 աշխատանքային օրով,
3. որ գործող իրավակարգավորումների համաձայն՝

ա. չի թույլատրվում Դիմողից պահանջել կատարել վճարումներ, տրամադրել հատուցում, ներկայացնել տեղեկատվություն և փաստաթղթեր կամ ծանրաբեռնել պարտավորություններով, եթե դրանք սահմանված չեն Հանձնաժողովի 2006 թվականի դեկտեմբերի 27-ի №358Ն որոշմամբ հաստատված էլեկտրական էներգիայի մատակարարման և օգտագործման կանոններով (այսուհետ՝ ԷՄՕԿ), էլեկտրամատակարարման պայմանագրով կամ այլ նորմատիվ իրավական ակտերով (ԷՄՕԿ –ի 2.3 կետ),

բ. նոր սպառողի կամ սպառողի վերակառուցվող սպառման համակարգի էլեկտրական ցանցին միացման ծախսերը պարտավոր է իրականացնել Ընկերությունը (ԷՄՕԿ-ի 13-րդ կետ),

գ. Ընկերությունը պարտավոր է նոր սպառման համակարգը էլեկտրական ցանցին միացման համար գանձել Հանձնաժողովի 2007 թվականի դեկտեմբերի 21-ի «Նոր սպառողի կամ սպառողի վերակառուցվող սպառման համակարգն էլեկտրական ցանցին միացման վճարները հաստատելու մասին» №659Ն որոշմամբ հաստատված միացման վճարներ (ԷՄՕԿ-ի 13.1 կետ),

 դ. Ընկերությունը պարտավոր է Միացման պայմանագրով սահմանված ժամկետում ավարտել Սպառման համակարգն էլեկտրական ցանցին միացման աշխատանքները (ԷՄՕԿ-ի 13.5 կետով),

1. որ Հանձնաժողովի աշխատակազմը հարուցված վարչական վարույթի շրջանակում պարզել է, որ Ընկերությունը խախտել է ԷՄՕԿ-ի 2.3, 13, 13.1 և 13.5 կետերը, և

 հիմք ընդունելով «Էներգետիկայի մասին» Հայաստանի Հանրապետության օրենքի 42-րդ հոդվածը Հանձնաժողովը **որոշում է.**

1. ԷՄՕԿ-ի 2.3, 13, 13.1 և 13.5-րդ կետերը խախտելու համար Ընկերությանը ենթարկել տուգանքի` 5 000 000 (հինգ միլիոն) դրամ գումարի չափով:
2. Ընկերությանը՝
3. սույն որոշումն ուժի մեջ մտնելու պահից երկշաբաթյա ժամկետում սույն որոշման 1-ին կետում ամրագրված գումարը 900005242327 hաշվեհամարով փոխանցել Հայաստանի Հանրապետության պետական բյուջե.
4. սույն որոշումն ուժի մեջ մտնելու պահից 45 օրվա ընթացքում Դիմողին ներկայացնել էլեկտրական էներգիայի մատակարարման պայմանագիր կնքելու առաջարկություն՝ այդ մասին գրավոր տեղեկացնելով Հանձնաժողովին.
5. ընդունել ի գիտություն, որ Ընկերությունն իրավասու է սույն որոշումն ուժի մեջ մտնելու պահից երկամսյա ժամկետում այն բողոքարկել Հանձնաժողով կամ Հայաստանի Հանրապետության վարչական դատարան:
6. Սույն որոշումն ուժի մեջ է մտնում ստորագրման պահից:

 **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՆՐԱՅԻՆ**

 **ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ**

 **ՀԱՆՁՆԱԺՈՂՈՎԻ ՆԱԽԱԳԱՀ՝ Ռ.ՆԱԶԱՐՅԱՆ**

 ք. Երևան

 8 հուլիսի 2015թ.

 ժամը 1600